Регина Гайсина: “Иҗатыма таләпләр артты” (ИНТЕРВЬЮ) 

	Сәхнәгә сәләтле яшьләрнең тартылуы, билгеле, ямьле күренеш. Барысы да зур танылу алып бетермәсәләр дә, үзләрен күрсәтеп, тамашачы белән танышып, үзенә күрә иҗади чирканчык алу да тормышта зур тәҗрибә. Телевизордан матур киенгән артистларга карап кем генә кызыкмаган икән соң?! 	 Үз максатына үз тырышлыгы белән юл салып баручы яшь башкаручыларны тамашачы да игътибарсыз калдырмый. Яшь җырчы Регина Гайсина да үз хыялларын бары үз көченә таянып тормышка ашыра. Регина эстрадага беренче төпле адымнарын  Башкортстанның атказанган артисты Әнвәр Нургалиев төркемендә ясады. Башкортстанның Октябрьский шәһәре музыкаль көллиятен тәмамлаган, югары дәрәҗәдәге халыкара конкурслар лауреаты булган, өметле һәм гүзәл башкаручының  яуланасы үрләре һәм үтеләсе сынаулары алда әле. — Регина, бәләкәй вакытта ясалган фотографиядә дә син микрофон белән төшкәнсең. Шул чакта ук тормышыңның сәнгать белән бәйләнәчәк икәне билгеле идеме?
— Мин балалар бакчасына йөргән чакта ук җырлый идем. Әлбәттә, ул вакытта тормышымны сәхнә белән бәйләрмен дигән уй башыма да килмәгән, ләкин телевизорда йә булмаса сәхнәдә матур, озын күлмәк кигән артист апаларга охшатып «микрофон» тотып уйнарга ярата идем.
— Әнвәр Нургалиев төркемендә бер ел эшләргә дә өлгердең. Әлеге ел дәвамында иҗат ягыннан үсеш сизеләме?
— Әнвәр абый Нургалиев төркемендә эшләү мине чыныктырды. Үземне сәхнәдә кыюрак, иркенрәк тота башладым. Репертуарым баеды, яңа җырлар яздырдым, яңа авторлар белән таныштым һәм шулай ук сәхнәдәш дусларым күбәйде. Үз-үземә, иҗатыма таләпләрем артты. Бу ел үз чиратында миңа иҗади  яктан үсәргә, белемемне арттырырга этәргеч булды.
— Бәйрәм көннәрендә дә чыгыш ясыйсыңмы? Артист кешегә ял итәргә кайчан мөмкинлек чыга?
— Артист халыкка бәйрәм ясый, аларның күңелен ача. Иҗат кешеләренең төп үзенчәлеге дә шунда. Тамашачыларның концертларда рәхәтләнеп кул чабуы, рәхмәт әйтүләре күңелгә ял, яңа чыгышларга илһам бирә. Җырчы сәхнәдә ял итә дә инде.
— Башкортстанда да, Татарстанда да дәрәҗәле бәйгеләрдә катнашасың. Алар арасында күңелеңдә кайсы җиңүең бигрәк тә уелып калды?
— Һәр бәйгенең дә үз шартлары, үз үзенчәлекләре бар. Алар башкаручыга һөнәри яктан үсәргә, репертурны баетырга һәм яңа дуслар табарга ярдәм итә, шуңа да һәр бәйге күңелдә тирән эз, матур хатирә калдыра. Мин катнашкан иң зур конкурсларның берсе — Рәшит Ваһапов исемендәге халыкара татар җыры фестивале булды. Анда бик көчле, белемле җырчылар арасында көч сынашып, икенче дәрәҗә лауреат исеменә лаек булдым.
— Хатын-кыз нечкә күңелле зат бит ул. Авырлыклар килгәндә югалып каласыңмы?
— Аллага шөкер, минем олы таянычым, сердәшем — сабыр күңелле әнием. Шатлыгымны да, авырлыкларны да мин беренче әнием белән уртаклашам. Акыллы киңәше, җылы сүзе белән мине борынны артык югары чөймәскә дә, башны түбән имәскә дә әнием өйрәтә. Бәхетемә, авыр чакта ярдәм итәрдәй, сер уртаклашырдай дусларым да бар.
— Гаиләдә сине зур җырчы дип кабул итәләрме? Иҗатыңа карата нинди фикерләр белдерәләр?
— Гаиләдә мине баш бала итеп кабул итәләр. Өч энем һәм бер сеңлемә мин беренче чиратта яраткан апа һәм шуннан соң гына ялларда һәм бәйрәмнәрдә яннарында була алмый торган артист апа.
— Гастрольләр белән күп шәһәрләрдә булырга өлгердеңме?
— Әлегә Башкортстан, Татарстан тамашачылары белән очрашуларда булдым. Алла бирса, киләчәктә Рәсәйнең башка өлкәләрендә дә чыгыш ясармын дип уйлыйм.
— Алга таба үз концертларыңны оештырырга батырчылык итәр идеңме?
— Төрле төркемнәрдә, солянкаларда чыгыш ясап, репертуарымны баетып, төрле дәрәҗәле бәйгеләрдә катнашып, иҗади яктан үсеш алсам, Алла бирса, әлбәттә, мин үз концертларымны ясарга теләр идем.   
Фотолар шәхси архивтан алынды.
  
	Гөлшат МИНГАЗИЗОВА	
Gong-TV

	№ --- | 12.02.2017	


